## El tram sud de les línies 1, 2 i 7 de Metrovalencia obri les seues 20 estacions i parades des de primera hora del matí

*** El conseller de Medi Ambient, Infraestructures i Territori ha comprovat en l’estació de Torrent Avinguda el desenrotllament del servici
* Els primers trens en direcció a Castelló han eixit de l’estació de València Sud a partir de les 5:22 hores
* Este divendres deixen de circular els autobusos alternatius al servici de metro i s’interromp la circulació per obres fins al 31 d’agost entre Aragó i Marítim i entre Masies i Bétera**

La Conselleria de Medi Ambient, Infraestructures i Territori, a través de Ferrocarrils de la Generalitat Valenciana (FGV), ha posat este divendres en servici el tram València Sud-Castelló, corresponent a les línies 1, 2 i 7 de Metrovalencia, una vegada s’ha completat el procés de reconstrucció executat en els últims mesos.

El conseller de Medi Ambient, Infraestructures i Territori, Vicente Martínez Mus, ha comprovat l’inici del servici en l’estació de Torrent Avinguda, que ha obert les portes igual que la resta d’instal·lacions d’este tram sud des de primera hora del matí i ha anunciat que “a les 08:00 hores del matí ja teníem 25.000 viatgers en tota la xarxa” i ha recordat que “al llarg del dia es podrà gaudir per fi del recorregut pel tram sud de Metrovalencia, que concentra set milions d’usuaris a l’any”.

Els primers trens en direcció a Castelló han partit a les 05:22 hores des de València Sud, recuperant així la circulació en este tram d’uns 50 quilòmetres de longitud i que inclou 20 estacions i baixadors.

Martínez Mus ha destacat que “este divendres es fa un gran pas en el procés que està duent a terme la Generalitat per a recuperar la normalitat en les zones afectades per les inundacions del passat 29 d’octubre, recuperar la mobilitat amb un servici de transport com el metro és un avanç molt important, que cal agrair a FGV i a totes les empreses que han participat en la renovació i reconstrucció de les instal·lacions i infraestructures afectades”.

El mateix conseller ha recordat que “ha sigut necessari destinar, per part de la Generalitat, més de 140 milions d’euros per a executar els projectes de reconstrucció en la xarxa de Metrovalencia, actuacions que han finalitzat en part per a poder recuperar este divendres el servici però que és necessari continuar per a completar els treballs en totes les instal·lacions i infraestructures afectades”.

**Canvis en Metrovalencia**

Este 27 de juny, coincidint amb la recuperació del servici, deixen de circular els autobusos alternatius que actualment arribaven fins a Safranar i València Sud, per a suplir la falta de servici de metro en les poblacions afectades.

També des d’este divendres 27 de juny i fins al 31 d’agost s’interromp la circulació entre Aragó i Marítim per obres de rehabilitació i renovació de la infraestructura i superestructura d’este túnel, i entre Masies i Bétera, pels treballs que el Ministeri de Transport, Mobilitat i Agenda Urbana durà a terme en l’A-7.

En la ciutat de València, l’estació d’Aragó quedarà oberta com a inici i final de les línies 5 i 7 de metro i Marítim mantindrà el servici tramviari de les línies 6 i 8 que permeten accedir a la façana marítima de la ciutat de València, mentres que Amistat i Ayora romandran tancades.

Metrovalencia recomana als viatgers amb destinació a les platges de la ciutat utilitzar les línies tramviàries 4 i 6, amb connexió amb les línies de metro 3 i 9 a Benimaclet i 1 i 2 en Empalme.

A Bétera, els treballs en l’A-7 per a millorar la funcionalitat i la seguretat viària d’un tram de l’autovia pròxim a la xarxa de Metrovalencia que fa el Ministeri de Transport, Mobilitat i Agenda Urbana impliquen el tall del servici ferroviari entre les estacions de Masies i Bétera, que també afecta Horta Vella, de la línia 1 (Bétera-Castelló).

Mentres duren les obres del Ministeri, s’ha disposat un servici alternatiu d’autobús per a garantir els desplaçaments entre Bétera, Horta Vella i Masies que es convertirà en principi i, final de la línia 1 de Metrovalencia.

Fecha: 27/06/2025